তামিম ইকবালের আন্তর্জাতিক শতরানের তালিকা
তামিম ইকবাল একজন বাংলাদেশী আন্তর্জাতিক ক্রিকেটার। তিনি বাংলাদেশের উদ্বোধনী ব্যাটার হিসেবে খেলেন। ২০০৭ সালে জিম্বাবুয়ের বিপক্ষে ওডিআই এবং ২০০৮ সালে নিউজিল্যান্ডের বিপক্ষে টেস্ট অভিষেক ঘটে তার। খেলার তিন ফরম্যাটেই সেঞ্চুরি করেছেন তামিম। ২০০৮ সালের ২২ মার্চে তামিম শের-ই-বাংলা জাতীয় ক্রিকেট স্টেডিয়ামে অনুষ্ঠিত একদিনের আন্তর্জাতিক ম্যাচে আয়ারল্যান্ডের বিপক্ষে তার প্রথম আন্তর্জাতিক সেঞ্চুরি করেন। এর বদৌলতে বাংলাদেশ দল উক্ত ওডিআই সিরিজে ৩–০ ব্যবধানে জিততে সক্ষম হয়। ২০০৯ সালের জুলাইয়ে ওয়েস্ট ইন্ডিজের বিরুদ্ধে প্রথম টেস্টের দ্বিতীয় ইনিংসে সেন্ট ভিনসেন্টের আর্নোস ভ্যাল স্টেডিয়ামে তিনি প্রথম টেস্ট সেঞ্চুরি করেছিলেন। এটি বাংলাদেশ দলকে ওয়েস্ট ইন্ডিজের বিরুদ্ধে টেস্ট-জয় নিশ্চিত করতে সহায়তা করেছিল। এটি ছিল জিম্বাবুয়ে ব্যতীত অন্য যে কোনও প্রতিপক্ষের বিরুদ্ধে বিদেশের মাটিতে বাংলাদেশের প্রথম টেস্ট জয়। ২০১৬ সালের ১৩ মার্চে ভারতে অনুষ্ঠিত ২০১৬ সালের টি-টোয়েন্টি বিশ্বকাপের প্রথম রাউন্ডে, তিনি ধর্মশালার এইচপিসিএ স্টেডিয়ামে ওমানের বিপক্ষে তিনি প্রথম টি-টোয়েন্টি সেঞ্চুরি করেছিলেন। এটিই এখন পর্যন্ত কোনও বাংলাদেশি ব্যাটসম্যানের টি-টোয়েন্টি বিশ্বকাপে কিংবা আন্তর্জাতিক টি-টোয়েন্টিতে একমাত্র সেঞ্চুরি। মে ২০২২-এর হিসাব অনুযায়ী[হালনাগাদ], তামিম আন্তর্জাতিক ম্যাচে বাংলাদেশের হয়ে সর্বোচ্চ সেঞ্চুরি করা ব্যাটসম্যান। সব ফরম্যাট মিলিয়ে তার মোট ২৫টি সেঞ্চুরি রয়েছে। ওপেনার ব্যাটার হিসেবেই তিনি সবগুলো সেঞ্চুরি করেছেন।